Fjórir Grundfirðingar voru heiðraðir þegar aðalfundur Skógræktarfélags Íslands var haldinn í sveitarfélaginu í byrjun þessa mánaðar . Einn þeirra er Pálína Gísladóttir , oft kennd við Spjör , en hún hlaut viðurkenninguna fyrir frumkvöðlastarf í skógrækt . “ Við hjónin settum niður tvær greniplöntur og þrjár birkiplöntur í garðinum okkar að Grundargötu 27 er við bjuggum þar . Þetta voru jafnframt fyrstu trén sem gróðursett voru í Grundarfirði . Greniplönturnar standa enn , ” sagði Pálína meðal annars er við spurðum hana út í heiðrunina . “ Við hirtum nú reyndar ekki lengi um trén þar sem við fluttum úr húsinu árið 1966 , ” sagði Pálína ennfremur . Það voru ekki aðeins trén sem voru til umfjöllunar er blaðamaður settist niður með Pálínu fyrir stuttu , heldur einnig áhugi hennar á byggingasögu Grundarfjarðar , áralangur atvinnurekstur og ævi hennar sem allri hefur verið varið í Eyrarsveit . Viðtalið við Pálínu Gísladóttur má finna í Skessuhorni vikunnar sem kom út í dag .